tartuNLP/wikipedia-smugri-20251201 huggingface dataset:
Christ Agony (albumi)

Christ Agony on samannimisen yhtyeen ainoa Union-nimellä julkaisema albumi vuodelta 2005.
Yhtye käytti Union -nimeä vuosina 2005–2007.
Condemnation

Condemnation on puolalaisen metalliyhtye Christ Agonyn seitsemän studioalbumi, joka on julkaistu vuonna 2008.
Yhtyeen laulaja-kitaristi Cezar omisti albumin äitinsä Elizabethin muistolle, joka kuoli albumin julkaisua edeltävänä vuonna.
Kukkola (Joensuu)

Kukkola on vanha sukutila Joensuussa, joka toimii kokouspaikkana ja virkistys- ja matkailukohteena. 
Kukkolan tila sijaitsee lähellä Joensuun kantakaupunkia Karhunmäen kaupunginosassa Valtatie 6:n ja Valtatie 9:n lähellä. Sen osoite on Vanha valtatie 70. Rovasti ja opetusministeri Antti Kukkonen viljeli tilaa vuosina 1919–1958. Tilan omisti myöhemmin hänen tyttärensä Katri Kukkonen. Vuonna 1991 tila siirtyi testamenttilahjoituksena Pohjois-Karjalan maataloussäätiölle. Suurin osa metsistä siirtyi Joensuun kaupungille vuonna 2007. 
Nykyinen päärakennus on vuodelta 1889. Tilalla on arboretum eli puulajipuisto sekä marttojen vuonna 2002 perustama näytepuutarha. Antti Kukkosen historiasta kertoo kotimuseo sekä muistomerkki Hiljainen huone. Lapsille on perinneseikkailupolku ja Katrin metsäpolku, aitan vintillä on taidenäyttelytila.
Kiinteistö Oy Kukkolan koulutus- ja lomakeskuksen toimitusjohtajana työskenteli 1989–1997 agronomi, maanviljelysneuvos Veikko Puolanne. Kukkola toimi SPR:n pakolaiskeskuksena vuosina 1990–1992.
Koripallon miesten SM-sarjakausi 1984–1985

Kausi 1984–1985 oli 45. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Helsingin NMKY. Kotkan Työväen Palloilijat voitti hopeaa ja Uudenkaupungin Urheilijat pronssia. Runkosarjan voitti Helsingin NMKY.
Kaudella 1984–1985 otettiin käyttöön kolmen pisteen heiton raja. Sarjan historian ensimmäisen onnistuneen kolmen pisteen heiton heitti Kari-Pekka Klinga Töölön kisahallissa ToPo–Scotch Team-ottelussa 14. lokakuuta 1984.
Pudotuspelit.
Loppuottelut.
HNMKY:n joukkue: Jouni Haikonen, Mikko Kallela, Lars Ekström, Jari Raitanen, Mikko Tanner, Mikael Salmi, Sakari Pehkonen, Kyösti Kantakoski, Antti Isomäki, Ilkka Kauhanen, Jonathan Moore, Matti Jauhiainen. Valmentajat: Eero Saarinen, Henrik Dettmann.
Suurvalkku

Suurvalkku ("Cephalanthera damasonium") on Euroopassa esiintyvä lumovalkkujen sukuun kuuluva kämmekkäkasvi.
Ulkonäkö ja koko.
Suurvalkku kasvaa 15–50 senttimetriä korkeaksi. Sen karvattomassa varressa on tyvellä pari tuppimaista lehteä ja 2–4 varsilehteä. Lehdet ovat 4–10 cm pitkät, muodoltaan soikeat–suikeat. Suurvalkulla on 3–12 kukkaa, jotka jäävät usein avautumatta. Kukat ovat väriltään kellanvalkoiset ja huulesta keltajuovaiset. Ulommat kehälehdet (sepalit) ovat tylpät ja hieman pidemmät verrattuna melko samannäköiseen miekkavalkkuun ("Cephalanthera longifolia").
Levinneisyys.
Suurvalkkua tavataan Keski- ja Etelä-Euroopassa. Sen pohjoisimmat esiintymispaikat ovat Ruotsin Gotlannissa ja Tanskassa. Pohjoismaissa sen kasvupaikkana ovat kuivat kalkkipitoiset männiköt.
Taidehalli (Budapest)

Taidehalli tai "Taidepalatsi" () on kuvataiteiden näyttelytila Budapestissa Sankarien aukion reunalla. Se toimii samalla periaattella kuin esim. saksalaiset taidehallit: se välittää ja esittelee nykytaiteen suuntauksia, mutta sillä ei ole omaa pysyvää kokoelmaa. Taidenäyttelyjen lisäksi Taidehallissa pidetään tieteellisiä konferensseja, ja se harjoittaa laajaa julkaisutoimintaa. Hallissa on myös kuvataiteita ja niiden tutkimusta käsittelevä kirjasto ja kirjakauppa.
Taidehalli perustettiin vuonna 1877. Se toimi ensin Andrássy út -kadun varrella, kunnes nykyinen Taidehalli rakennettiin vuonna 1896 osana unkarilaisten maahantulon tuhatvuotisjuhlia. Sen on suunnitellut Albert Schikedanz. Taidehallin näyttelytila on puolipyöreä apsis, jonka lasikatto takaa tasaisen valaistuksen. Rakennus peruskorjattiin vuonna 1995.
Luola (rakennettu)

Luola on peruskallion sisään rakennettu tila, jonka on tarkoitus suojata käyttäjiään normaalia voimakkaammilta ulkoisilta uhkilta tai jopa sotatoimilta.
Käyttö.
Luoliin on sijoitettu useat asevoimien laitesuoja-, varasto-, johtamis-, ja esikuntatiloja ja lisäksi luolia käytetään väestönsuojina. Myös tehdas tai sen osia voi sijaita luolatiloissa. Esimerkki tästä Suomessa on Valmet Jyväskylän Rautpohjan paperikonetehtaan osat. Esimerkiksi Kajaanissa sijaitseva Koivukoski III-voimala sijaitsee keskustan alle louhitussa tunelissa. Myös pysäköintihalleja (pysäköintiluolia) on rakennettu väestönsuojiin. 
Luolan rakentamista nimitetään louhinnaksi. Usean luolan muodostama, yleensä yhteisellä sisäänkäynnillä varustettu rakennelma on luolasto.
Suomessa esimerkki laajasta luolastosta on aikaisemmin puolustusvoimien käytössä ollut Kanavuoren luolasto Jyväskylässä. Siviiliorganisaatioista esimerkiksi Tampereen Kalkussa sijaitseva Suomen Punaisen Ristin logistiikkakeskus, joka varastoi katastrofiavun tarvikkeita, on sijoitettu Mustavuoren sisään entisen ruutitehtaan luolatiloihin. Helsingin Itäkeskuksen luolaan rakennetussa väestönsuojassa sijaitsee uimahalli. Eurajoella sijaitsee ydinjätteiden loppusijoitusluolasto tutkimustila Onkalo, joka on yli 300 metrin syvyydessä. Lisäksi muun muassa teleoperaattoreilla on käytössään luolatiloja.
Luolastoja muualla.
Maailmalla tunnettuja luolastoja on muun muassa Yhdysvaltain ja Kanadan ilmapuolustuksen komentokeskuksen käytössä oleva, 1950- ja 1960-luvulla rakennettu NORAD Coloradon Cheyenne-vuoressa. Pohjois-Ruotsissa saijaitsee Bodenin linnoitus, jonka rakentaminen alkoi jo ennen ensimmäistä maailmansotaa. Norjan Fäärsaarilla sijaitsee Huippuvuorten siemenholvi, jonne säilötään viljelykasvien siemeniä.
Bernard Cribbins

Bernard Cribbins (29. joulukuuta 1928 Oldham – 27. heinäkuuta 2022) oli brittiläinen näyttelijä, joka tuli tunnetuksi muun muassa äänenä "The Wombles" -lastenohjelmasta. Lisäksi hän esiintyi esimerkiksi "Coronation Streetissä" ja "Doctor Whossa". Cribbins sai Bafta-ehdokkuuden roolistaan elokuvassa "Aseman lapset" (1970). Hänestä tehtiin Brittiläisen imperiumin ritarikunnan upseeri vuonna 2011.
Cribbins toimi myös noveltylaulajana, ja hän pääsi vuonna 1962 hittilistoille kappaleillaan "Hole in the Ground", "Right Said Fred" ja "Gossip Calypso".
Luettelo televisiosarjan Glee kappaleista (3. tuotantokausi)

Glee on yhdysvaltalainen musikaalia, komediaa ja draamaa yhdistävä televisiosarja, jota esittää Yhdysvalloissa televisiokanava Fox ja Suomessa Sub. Se keskittyy glee-kerhoon Uudet Tuulet (engl. New Directions) kuvitteellisessa William McKinley High Schoolissa Limassa, Ohiossa. Sarjan loivat Ryan Murphy, Brad Falchuk ja Ian Brennan, ja se sisältää useita sarjan hahmojen laulamia coverversioita kappaleista ruudulla laulettuina. Murphy on vastuussa valitsemaan kaikki sarjassa käytettävät kappaleet, ja pyrkii pitämään tasapainon näytelmäsävellysten ja listahittien välillä, kuten hän haluaa siellä olevan ”jokaiselle jotakin, jokaisessa jaksossa”. Kun Murphy valitsee kappaleen, sen oikeudet selvitetään kappaleen julkaisijalta musiikkitarkastaja P. J. Bloomin kautta, kun musiikkituottaja Adam Anders järjestää sen uudelleen "Gleen" näyttelijöille esitettäväksi. Ohjelmanumerot on äänitetty studiossa näyttelijöiden laulamina ennen niiden kuvaamista, kun taas koreografi Zach Woodlee rakentaa mukana olevat tanssiliikkeet, jotka sitten opetetaan näyttelijöille, minkä jälkeen kuvataan. Studiossa äänitetyt versiot kappaleista on sitten tehty. Prosessi alkaa kuudesta kahdeksaan viikkoa ennen jokaisen jakson kuvauksia ja voi loppua vasta päivää ennen kuvausten alkua. Sarjan ensimmäisen tuotantokauden ensimmäiset kolmetoista jaksoa sisälsivät keskimäärin viisi kappaletta jaksoa kohden. Viimeiset yhdeksän jaksoa kasvoivat esitysmäärältään kahdeksaan. Toisella tuotantokaudella "Glee" sisälsi keskimäärin kuusi kappaletta jaksoa kohden. Murphy sanoi kesäkuussa 2011, että kolmannella tuotantokaudella ”luulen, että päädymme lopulta tekemään neljä” kappaletta jaksoa kohden.
Piikkiaralia

Piikkiaralia eli pirunkeppi ("Aralia elata") on aralioiden eli isoaralioiden suvun puu, joka on kotoisin itäisimmästä Aasiasta. Sen luontaista levinneisyysaluetta ovat Korean niemimaa, Japani, Koillis-Kiina, Amurin alue ja Etelä-Sahalin.
Piikkiaralian haarat ovat suoran jäykkiä ja hyvin piikkisiä. Sen lehtilapa on jopa 70 senttimetriä pitkä ja se koostuu runsaista harvahampaisista, suippukärkisistä lehdyköistä. Kukinnot ovat enintään puoli metriä leveitä huiskiloita.
Suomessa piikkiaralia on menestynyt koristekasvina vain eteläisimmässä osassa; kasviyksilöt ovat tulleet pari-kolme metriä korkeiksi.
Taitoluistelun Euroopan-mestaruuskilpailut 2012

Vuoden 2012 taitoluistelun Euroopan-mestaruuskilpailut järjestettiin Sheffieldissä, Yhdistyneessä kuningaskunnassa 23.–29. tammikuuta. Kilpailupaikkana toimi Sheffield Arena. Kilpailujen ohjelmassa olivat miesten ja naisten yksinluistelut, pariluistelu ja jäätanssi. Etukäteen huonoimmilla Sijaing-sijoituksilla olleet luistelijat joutuivat karsimaan paikasta varsinaiseen kilpailuun.
Aiheesta muualla.
Tampereen Vesi

Tampereen Vesi on tamperelainen kunnallinen vesihuoltoalan osakeyhtiö, jonka nimi oli aikaisemmin Tampereen vesilaitos. Tampereen Vesi toimittaa vettä Tampereen lisäksi Pirkkalaan ja tarpeen mukaan myös Nokialle, Lempäälään ja Kangasalle sekä osalle Ylöjärveä.
Ensimmäinen moderni vesilaitos perustettiin Tampereelle 1898.
Tampereen kaupunki yhtiöitti Tampereen Vesi liikelaitoksen 1.1.2024. 
Vedenotto.
Tampereen Veden päävedenottamo sijaitsee Ruskossa, ja se ottaa veden Roineesta. Ruskon päävedenottamo valmistui vuonna 1972. Se rakennettiin kun Näsijärven vedenlaatu heikkeni teollisuuden päästöjen vuoksi.
Uutta päävedenottamoa rakennetaan Kauppiin. Kaupissa on vanha vedenottamo, joka on rakennettu vuonna 1928. Sitä on laajennettu useasti, kunnes 1990-luvulla siitä tuli varavedenottamo. Parhaillaan saneerattava Kaupinojan päävedenottamo ottaa veden Näsijärvestä.
Tampereen Vedellä on lisäksi viisi pohjavedenottamoa. Mustalammen pohjavedenottamo Kalkussa on valmistunut 1950-luvulla. Se saneerattiin vuonna 2012. Muut Tampereella olevat pohjavedenottamot ovat Messukylässä ja Hyhkyssä. Lisäksi Ylöjärvellä sijaitsevat Pinsiön ja Julkujärven pohjavedenottamot.
Vesijohtoverkosto.
Tampereen Veden vesijohtoverkoston pituus on 738 kilometriä. Suurimmat syöttöputket ovat halkaisijaltaan 800 mm ja pienimmät kiinteistöliittymät 25 mm.
Veden varastointi.
Tampereen Vedellä on kuusi vesitornia: Pyynikillä, Tesomajärvellä, Multisillassa, Hervannassa ja Petsamossa vanha ja uusi torni.
Viemäriverkosto.
Tampereen Veden viemäriverkoston pituus on 800 kilometriä. Suurimman osan jätevesi liikkuu painovoiman avulla, mutta silti verkostossa on noin sata pumppaamoa pitämässä jäteveden liikkeellä.
Vedenpuhdistus.
Tampereen Vedellä on neljä jätevedenpuhdistamoa. Viinikanlahden jätevedenpuhdistamo käsittelee 80 % talousalueen vedestä, eli Tampereen (Pispalasta itään oleva alue), Kangasalan, Lempäälän ja Vesilahden jätevedet. Se on rakennettu vuonna 1972. Vuonna 1962 valmistuneessa Raholan jätevedenpuhdistamossa käsitellään läntisen Tampereen sekä Pirkkalan ja Ylöjärven jätevedet. Näiden lisäksi on kaksi pienpuhdistamoa: Polsossa ja Kämmenniemessä.
Uusia hankkeita.
Tavase.
Vuonna 2003 aloitettiin Tampereen seudun kuntien yhteinen tekopohjavesihanke, jota varten perustettiin Tavase Oy. Myöhemmin mm. Valkeakoski ja Kangasala ovat pyrkineet eroon hankkeesta.
Sulkavuoren keskuspuhdistamo.
Viinikanlahden ja Raholan jätevedenpuhdistamot aiotaan korvata Sulkavuoreen rakennettavalla keskuspuhdistamolla, jonka on tarkoitus aloittaa toimintansa vuonna 2024. Puhdistamon paikalle suunnitellaan uutta asuinaluetta.
Mindanaonpöllönen

Mindanaonpöllönen ("Otus mirus") on pöllöihin kuuluva lintu. Se on kotoperäinen Mindanaolla Filippiineillä. Se on korkeiden seutujen lintu.
Se painaa 61,7 grammaa. Sen elinpiiriä ovat subtrooppiset ja trooppiset ylävät vuoristometsät, ja vaikka niitä ei toistaiseksi ole kaadettu, metsänhakkuut voivat olla sen uhkana, koska sitä on tavattu vain muutamilta seuduilta.
Concepciónin maanjäristys 1570

Concepciónin maanjäristys tapahtui 8. helmikuuta 1570 aamuyöllä kello 9.00 Chilen Concepciónissa. Se oli voimakkuudeltaan 8,3 MS ja intensiteettiä XI Mercallin asteikkolla.
Baijiu

Baijiu (suom. ’valkoviina’) on kiinalainen viina, joka valmistetaan useimmiten durrasta. Baijiu on Kiinan kansallisjuoma, ja sitä juovat Kiinassa kaikki kansankerrokset niin juhlissa kuin arkenakin.
Baijiu valmistetaan käyttämällä ja tislaamalla jyvät yhdessä prosessissa, ei kahdessa, kuten viinan valmistuksessa yleensä. Durra on yleisin raaka-aine, mutta myös esimerkiksi vehnää ja riisiä käytetään. Kun viljan ja veden seos on käynyt hiivan ja entsyymien kanssa enimmillään kolme kuukautta, se tislataan 70-prosenttiseksi. Juoma laimennetaan usein vedellä ennen pullotusta, jolloin sen vahvuudeksi tulee noin 52 prosenttia. Juoman annetaan kypsyä vuodesta kolmeen vuoteen.
Baijiu on hyvin monimuotoista, sillä baijiuksi kutsutaan Kiinassa monenlaisia alueellisia tislattuja viinoja. Eri merkkejä on tuhansia. Maultaan kevyintä baijiun paikallisista laaduista on Kaakkois-Kiinassa tuotettu "mixiang", jota tehdään muista baijiuista poiketen riisistä. Myös durrasta valmistettu pohjoiskiinalainen "qingxiang" on kevyen makuista. Työväenluokkaiset kiinalaiset suosivat "erguotouta", jota myydään pienissä vihreissä pulloissa.
Voimakkaimpia baijiuita ovat eteläkiinalaiset laadut, kuten Sichuanissa ja Guizhoussa tuotetut "nongxiang" ja "jiangxiang". Niitä ei suositella kokemattomille, ja jotkut länsimaalaiset ovat kuvanneet niitä erittäin pahanmakuisiksi.
Baijiu on hyvin sosiaalinen juoma. Sitä nautitaan niin politiikkaan ja diplomatiaan liittyvissä muodollisissa tilaisuuksissa sekä juhlissa kuin ystävienkin kesken, ja niin ruokajuomana kuin erikseenkin. Baijiuta juovat myös naiset, joskaan eivät yhtä paljon kuin miehet. Monet kiinalaiset juovat baijiuta humaltuakseen. Ryypystä kieltäytyminen voidaan ottaa loukkauksena tarjoajaa kohtaan, ja juomisen saa lopettaa vasta kun isäntäkin on lopettanut.
Baijiu tarjoillaan huoneenlämpöisenä keraamisesta tai lasisesta astiasta piripintaan pieniin 15 millilitran laseihin. Isäntä nostaa ensimmäisen maljan, usein kiittääkseen vieraitaan saapumisesta. Sen jälkeen vieraat voivat alkaa nostella omia maljojaan toisilleen. Lasi nostetaan oikealla kädellä. On tapana juoda lasillinen yhdellä kulauksella ja sanoa ”ganbei”.
Vaikka baijiuta ei käytetäkään paljon Kiinan ulkopuolella chinatowneja lukuun ottamatta, Kiinan korkean asukasluvun ansiosta se on maailman eniten kulutettu viina. Baijiuta kulutetaankin maailmassa enemmän kuin viskiä, giniä, tequilaa ja votkaa yhteensä. Baijiusta pyritään kuitenkin tekemään vientituotetta, ja erityisesti pyrkimyksiä on edistämässä tunnetuin merkki Moutai, jota diplomaattipiireissä annetaan lahjapullona.
Moutai

Moutai eli Maotai on kiinalainen durrasta valmistettu baijiu-tyyppinen viinamerkki. Sitä pidetään Kiinan kansallisjuomana, jota annetaan diplomaattipiireissä virallisena lahjapullona.
Moutain tislaamo sijaitsee Renhuain kaupungin lähellä Maotain vuoristokylässä Guizhoun maakunnassa, ja vain siellä voidaan tehdä Moutai-merkkistä baijiua. Tuotanto on 20 000 tonnia vuodessa, ja tavoitteena on määrän kaksinkertaistaminen. Yritys on panostamassa vientiin.
HMS Brave (F94)

HMS Brave (viirinumero F94) oli Britannian kuninkaallisen laivaston tyypin 22 fregatti.
Valmistus.
Alus tilattiin 27. elokuuta 1981 Yarrow Shipbuildersilta Glasgow'sta, missä köli laskettiin 24. toukokuuta 1982. Se laskettiin vesille 19. marraskuuta 1982 kumminaan amiraali Sir Lindsay Brysonin puoliso. Se luovutettiin laivastolle 18. heinäkuuta 1984 ja läpäisi vastaanottotestit helmikuussa 1986. Alus jatkoi erilaisissa testeissä W. C. McKnightin alaisuudessa ja otettiin palvelukseen 4. heinäkuuta 1986 Portsmouthissa.
Palvelus.
Pääosan ensimmäistä palvelusjaksoaan (1985–1987) alus oli koealuksena 9. fregattilaivueessa. Se testasi lukuisia erilaisia ase- ja viestiliikennejärjestelmiä. Siten aluksella palveli myös suurehko määrä siviilistä saapuneita järjestelmätoimittajien asiantuntijoita. Alus aloitti normaalin koulutusjakson vasta syksyllä 1987 Portlandissa, jonka päätyttyä se liittyi laivaston operatiiviseen palvelukseen. Koulutusjaksoon kuuluivat erilaiset vierailut satamissa kuten Lowestoftissa, Gibraltarilla, Funchalissa, Madeiralla, Portossa ja Lontoossa. Samoin se vieraili jo 1986 "HMS Belfastin" kanssa Newcastle-upon-Tynessä, Alicantessa ja Torquayssa.
Alus osallistui 1991 laivaston mukana Persianlahden sotaan. Se suojasi Yhdysvaltain laivaston taistelulaivoja.
Alus poistettiin palveluksesta 23. maaliskuuta 1999 ja tuhoutui maalilaivana elokuussa 2004.
Showgirls

Showgirls on vuonna 1995 ensi-iltansa saanut draamaelokuva, jonka on ohjannut Paul Verhoeven. Elokuvassa näyttelevät muun muassa Elizabeth Berkley, Kyle MacLachlan, Gina Gershon, Glenn Plummer, Robert Davi, Alan Rachins, Gina Ravera, Lin Tucci, Greg Travis, Al Ruscio, Patrick Bristow, William Shockley ja Michelle Johnston.
"Showgirls" oli taloudellinen floppi ja sai ennätykselliset seitsemän Razzie-palkintoa: huonoimmasta elokuvasta, huonoimmasta ohjauksesta, huonoimmasta näyttelijättärestä, huonoimmasta käsikirjoituksesta, huonoimmasta uudesta tähdestä, huonoimmasta näyttelijäkaksikosta ja huonoimmasta tunnusmusiikista. Vaikka elokuvaa pidetään yhtenä maailman huonoimmista elokuvista, se on noussut kulttimaineeseen.
HMS Sheffield (F96)

HMS Sheffield (viirinumero F96) oli Britannian kuninkaallisen laivaston tyypin 22 fregatti. Alus piti alun perin kastaa "HMS Bruiseriksi", mutta se kastettiin Falklandin sodassa tuhoutuneen tyypin 42 hävittäjän kunniaksi "HMS Sheffieldiksi".
Valmistus.
Alus tilattiin 14. joulukuuta 1983 Swan Hunterilta Tyne and Wearista, missä köli laskettiin 29. maaliskuuta 1984. Se laskettiin vesille 26. maaliskuuta 1986 kumminaan puolustusministerin puoliso rouva Susan Stanley ja otettiin palvelukseen 26. heinäkuuta 1988 Hullissa.
Palvelus.
Vuoden 1998 lopulla alus osallistui hurrikaani Georgen aiheuttamien tuhojen korjaamiseen vieraillen St. Kittsillä sekä pelasti merestä naisen, jonka hurrikaani Mitch oli sinne heittänyt. Alus osallistui 28.-29. elokuuta 1999 laivaston esittelyyn Devonportissa, jolloin se oli ankkuroituna laituriin muiden alusten kanssa.
Toukokuussa 2000 alkoi aluksen kahdeksan viikkoinen palvelus Itämerellä, jossa se osallistui kahden viikon BALTOPS 2000 -harjoitukseen. Sen lisäksi alus vieraili Kielissä, Gdyniassa ja Pietarissa. Paluumatkalla se vieraili vielä Kotkassa sekä Klaipėdassa. Alus palasi kotisatamaansa 26. heinäkuuta. Alus lähti 8. helmikuuta 2001 kuudeksi kuukaudeksi päällikkönsä Simon Williamsin alaisuudessa Karibianmerelle, jossa se ehkäisi alueen huumekauppaa sekä osallistui erilaisiin harjoituksiin. Alus myös vieraili muun muassa Yhdysvalloissa, Barbadosilla, Trinidadissa, Antiguassa, St. Lucialla, Curacaossa ja Bahamalla. Se osallistui Tradewinds-harjoitukseen, jonka tehtävänä oli parantaa alueen rannikkovartiostojen ja muiden alueella toimivien järjestöjen yhteistoimintaa.
Alus kuului 5. helmikuuta 2002 Naton pysyvään Välimerelle sijoitettuun laivasto-osastoon, jossa se korvasi kotiin palaavan "HMS Chathamin". Osaston tehtävänä oli valvoa kauppamerenkulkua ja siten ehkäistä terrorismia. Alueella olo aikanaan alus vieraili muun muassa Turkissa, Sisiliassa, Kreetalla, Espanjassa ja Algeriassa. Alus poistettiin palveluksesta 4. marraskuuta 2002.
"Almirante Williams".
Alus myytiin 4. syyskuuta 2003 Chilelle, joka liitti sen laivastoonsa nimellä "Almirante Williamsiksi" viirinumerolla FF-19. Alus oli 2008 modernisoitavana, jolloin sille asennettiin 76 millimetrin kanuuna sekä Harpoon-meritorjuntaohjusten laukaisualusta. Samoin aluksen elektronisetjärjestelmät uudistettiin.
Pinta-aaltomagnitudi

Pinta-aaltomagnitudi (formula_1) on maanjäristyksen voimakkuutta ilmaiseva mittaluku. Se perustuu pinta-aallon aiheuttaman maan liikkeen mittaamiseen. Pinta-aaltomagnitudia käytetään kaukana mittausasemasta tapahtuneille järistyksille.
Historia.
Ensimmäisen pinta-aaltomagnitudin noin 20 sekunnin pinta-aalloille esitti Beno Gutenberg vuonna 1945. Hänen asteikkonsa perustui Wood-Andersonin kiertymäseismometrin näyttämään maksimiamplitudiin, kun etäisyys maanjäristyksen episentriin on vähintään 20° (2 200 km) ja enintään 130° (14 000 km).
Asteikkoa jatkokehittivät 1950- ja 1960-luvulla itäeurooppalaiset tutkijat Neuvostoliitosta ja Tšekkoslovakiasta. Heidän työnsä tuloksena syntyi kaava, joka kuvaa magnitudeja alle 60 kilometrin syvyydessä oleville tapauksille. IASPEI päätti vuonna 1967 suositella tätä "Moskova–Praha -kaavaa" pinta-aaltomagnitudin standardiksi.
Vuonna 1975 USGS alkoi mitata pinta-aaltomagnitudia seismogrammin pystykomponentin avulla vaakakomponentin sijaan. Tällöin vapauduttiin ongelmasta, mistä vaakakomponentista amplitudi tulisi käytännössä mitata.
Vuonna 1985 ruotsalainen seismologi Markus Båth julkaisi empiiriset korjaukset hyposentrumin syvyydelle. Korjaus on positiivinen ja suuruudeltaan enimmillään 0,8 magnitudiyksikköä.
Määritelmä.
Pinta-aaltomagnitudi formula_1 määritellään seuraavan kaavan mukaan (Moskova–Praha -kaava):
formula_3
missä formula_4 on Rayleigh'n pinta-aallon aiheuttaman maan liikkeen amplitudi mikrometreissä, formula_5 värähtelyn periodi sekunneissa ja formula_6 episentrietäisyys asteissa.
Gutenbergin alkuperäiselle määritelmälle uskolliset seismologit käyttävät magnitudinmääritykseen vain noin 20 sekunnin periodeja ja 20–130° episentrietäisyyksiä, vaikka Moskova–Praha -kaavan sovellusalue on tätä laajempi.
Katja Gauriloff

Katja Marika Gauriloff (s. 6. joulukuuta 1972 Inari) on suomalainen, kolttasaamelainen elokuva- ja dokumenttiohjaaja.
Gauriloff on isänsä puolelta suomalainen, isä oli Rovaniemen läheltä. Hän on äitinsä puolelta kolttasaamelainen, mutta ei ole koskaan asunut koltta-alueella eikä oppinut koltansaamea. Lapsuutensa hän vietti Rovaniemellä. Gauriloffilla on kuitenkin vahva saamelainen identiteetti, ja hän on käsitellyt sukujuuriaan dokumenttielokuvassaan.
Gauriloff aloitti uransa elokuva-alalla vuonna 1998. Vuosina 2000–2004 hän opiskeli elokuvaohjausta Tampereen ammattikorkeakoulun Taiteen ja viestinnän osastolla. Hän on elokuvatuotantoyhtiö Oktoberin osaomistaja.
Gauriloffin kaksi dokumenttielokuvaa, "Huuto tuuleen" ja "Säilöttyjä unelmia", on palkittu valtion laatutuella. Lyhytdokumenttielokuva "Huuto tuuleen" kertoo kolttasaamelaisesta yhteisöstä ja sen perinteiden säilyttämisestä. "Säilöttyjä unelmia" on kansainvälistä tuotantoa, ja sitä rahoitti muun muassa televisioyhtiö Al Jazeera. Dokumentti esitettiin elokuvateattereissa ainakin Suomessa ja Tanskassa. Lisäksi se esitettiin DocPoint-dokumenttielokuvajuhlilla ja valittiin esitettäväksi vuonna 2012 Berliinin elokuvajuhlilla Culinary Cinema -sarjassa.
Vuonna 2013 Gauriloff teki yhdessä Joonas Berghällin kanssa rintasyövästä kertovan "Voimanlähde"-dokumenttielokuvan Syöpäsäätiön Roosa nauha -kampanjalle. Sodankylän elokuvajuhlilla vuonna 2016 sai ensi-iltansa Gauriloffin dokumentti "Kuun metsän Kaisa", joka kertoo hänen kolttasaamelaisesta isoisoäidistään Kaisa Gauriloffista ja tämän ystävyyssuhteesta sveitsiläiskirjailija Robert Crottet’n kanssa. Gauriloff valittiin Vuoden koltaksi 2016. "Kuun metsän Kaisa" palkittiin vuoden 2016 parhaan dokumenttielokuvan Jussi-palkinnolla, ja 2017 se sai Murmanskissa Northern Character -elokuvafestivaalien grand prix -pääpalkinnon.
Gauriloffin ohjauksessa valmistui vuonna 2023 maailman ensimmäinen koltansaamenkielinen pitkä fiktioelokuva "Jeʹvida".
Säilöttyjä unelmia

Säilöttyjä unelmia on tammikuussa 2012 ensi-iltansa saanut Katja Gauriloffin ohjaama pitkä dokumenttielokuva.
Elokuva kertoo säilykepurkin tarinan ihmisten kautta, heidän elämästään ja unelmistaan. Siinä kierretään kymmenessä maassa kuten brasilialaisella kaivoksella, josta tulee purkin metalli, sikatilalla Tanskassa ja teurastamolla Puolassa. Purkin valmistanut yritys ei suostunut yhteistyöhön, mutta nimetön avustaja selvitti purkin taustoja. Saksassa tekijät eivät päässeet edes lähelle piikkilanka-aidoin ympäröityjä sikatiloja.
Tuotanto.
Elokuva sai Suomen elokuvasäätiön rahoituksen (120 000 euroa) lisäksi tukea AVEK:lta, Yle TV2:lta, MEDIA:lta, NFTF:ltä, Arte Francelta, RTP:ltä, NRK:lta ja Al-Jazeera Englishiltä. Elokuva nähtiin elokuvateatterissa ainakin Suomessa ja Tanskassa. Elokuva esitettiin myös DocPoint-elokuvajuhlilla ja helmikuussa 2012 Berliinin elokuvajuhlilla sarjassa Culinary Cinema.
Tunnustukset.
Elokuvan musiikin tekijä Karsten Fundal voitti parhaan musiikin Jussin 2013. Elokuva palkittiin Nordic Film Days -festivaaleilla Lyypekissä Saksassa marraskuussa 2012.
HMS Cornwall (F99)

HMS Cornwall (viirinumero F99) oli Britannian kuninkaallisen laivaston tyypin 22 kolmannen sarjan ensimmäisenä aloitettu ja viimeisenä valmistunut fregatti.
Valmistus.
Alus tilattiin Yarrow Shipbuildersilta, missä köli laskettiin 14. joulukuuta 1983. Se laskettiin vesille 14. lokakuuta 1985 kumminaan Walesin prinsessa Diana, joka oli myös Cornwallin herttuatar, ja otettiin palvelukseen 23. huhtikuuta 1988.
Palvelus.
Alus oli ensimmäisen merilordin lippulaivana hänen osallistuessaan 1996 Pietarissa Venäjän laivaston 300-vuotisjuhlallisuuksiin. Sen jälkeen alus oli Naton pysyvän Atlantille sijoitetun laivasto-osaston lippulaivana. Alus oli 2001 osa kuninkaallisen laivaston osastoa, joka tuki maajoukkojen hyökkäystä Afganistaniin.
Toisen kerran alus oli Naton Atlantin laivaston lippulaivana 2003, jolloin se myös tuki Välimereltä operaatio Active Endeavouria.
Vuonna 2001 alus osallistui Adeninlahdella merirosvouden torjuntaan. Palattuaan 26. huhtikuuta Plymouthiin se poistettiin palveluksesta 30. kesäkuuta.
HMS Campbeltown

HMS Campbeltown (viirinumero F86) oli Britannian kuninkaallisen laivaston tyypin 22 kolmannen sarjan fregatti.
Valmistus.
Alus tilattiin tammikuussa 1985 Cammell Lairdilta, missä köli laskettiin 4. joulukuuta 1985. Se laskettiin vesille 7. lokakuuta 1985 ja otettiin palvelukseen 27. toukokuuta 1989.
Palvelus.
Alkuvuodesta 2004 alus kuului Naton pysyvään Atlantille sijoitettuun laivasto-osastoon. Alus oli seitsemän kuukautta 2007–2008 Persianlahdella ja tuki operaatio Calashiä ja Teliciä. Se siirrettiin telakalle modernisoitavaksi syyskuussa 2008.
Aluksen palveluksesta poistosta ilmoitettiin maaliskuussa 2011, kun se lähti jäähyväisvierailulle kummikaupunkiinsa Argyllin Campbeltowniin. Alus palasi 31. maaliskuuta Plymouthiin, jossa se poistettiin 7. huhtikuuta palveluksesta.
Weissin alue

Weissin alueet, eli magneettiset alkeisalueet, ovat ferro­magneettisten aineiden kide­rakenteessa olevia pieniä alueita, joilla kaikkien atomien magneettinen momentti on saman­suuntainen. Ne ovat saaneet nimensä ranskalaisen fyysikko Pierre-Ernest Weissin mukaan (1865–1940).
Weiss esitti vuonna 1907, että ferro­magneettisissa aineissa on alueita, joissa atomien ("alkeismagneettien") magneettiset momentit suuntautuvat samoin silloinkin, kun ulkoista magneettikenttää ei ole. Tällaisten alueiden läpi­mitta on tyypillisesti välillä 10-3 ... 10-5 milli­metriä, ja niissä on kussakin noin 106 ... 109 atomia. Tällaisilla alueilla magneettisen momentin suunta liittyy aineen kide­rakenteeseen.,
Weissin alueiden sisällä aine on magnetoitunut kyllästys­arvoonsa saakka. Että useimmat rauta­kappaleet eivät kuitenkaan ole havaittavasti magneettisia, johtuu siitä, että niiden eri Weissin alueiden magneetti­kentät ovat eri suuntaiset ja kumoavat täten toisensa. Eri­suuntaisten Weissin alueiden välisiä raja­pintoja sanotaan Blochin seinämiksi.
Kun ferro­magneettinen aine tuodaan ulkoiseen magneetti­kentään, Blochin seinämät siirtyvät niin, että ne Weissin alueet, joissa magneettinen momentti on ulkoisen kentän suuntainen, laaje­ne­vat, kun taas ne, joissa sen suunta on päin­vastai­nen, pienenevät. Täten selittyy aineen magnetoitu­minen kentässä. Tarpeeksi voimakkaassa magneetti­kentässä koko kappaleen kaikkien atomien magneettiset momentit tulevat saman­suuntaisiksi. Kun ulkoinen kenttä poistetaan, Weissin alueet pyrkivät palautumaan ennalleen tiettyyn tasa­paino­tilaan. Esimerkiksi aineessa olevien epä­puhtauksien vuoksi tämä saattaa kuitenkin estyä, jolloin kappale jää pysyvästi magneettiseksi, kesto­magneetiksi.
H. J. Williams käytti vuosina 1947–1979 jauhe­malli­menetelmää ja sai tällä tavoin valo­kuvia, jotka osoittavat Weissin alueiden koot ja muodot. Tässä hän käytti kolloidista hienoksi jauhettua ferro­magneettista ainetta, jolloin raja­pinnat saatiin näkyviksi mikro­skoopilla.
Weissin alueita on myös ferro­sähköisissä aineissa, jotka ovat analogisia ferro­magneettisille aineille. Niissä on alueita, joissa dipoli­momentit ovat saman­suuntaisia.
Leonard. Osa 6

Leonard. Osa 6 (engl. "Leonard. Part 6") on vuonna 1987 ensi-iltansa saanut komediaelokuva ja vakoojaelokuvan parodia. Elokuvan pääosia esittävät Bill Cosby, Tom Courtenay, Joe Don Baker, Moses Gunn, Pat Colbert, Gloria Foster, Victoria Rowell, Anna Levine, David Maier ja Grace Zabriskie. Elokuvan on ohjannut Paul Weiland. Elokuva oli taloudellinen epäonnistuminen, ja sai kolme Razzie-palkintoa sarjoissa huonoin elokuva, huonoin miespääosa ja huonoin käsikirjoitus.
Anna mun kaikki kestää

Anna mun kaikki kestää: Sovinnon kirja on Pekka Haaviston vuonna 2011 julkaisema muistelmateos. Kirjan kustansi WSOY. Kirja julkaistiin ennen vuoden 2012 presidentinvaaleja, joissa Haavisto oli presidenttiehdokkaana.
M/S Johanna Thordén

M/S Johanna Thordén oli suomalainen, Gustaf Thordénin varustamon omistama rahtilaiva, joka ajoi karille ja upposi 12. tammikuuta 1937 Pentlandinsalmessa Skotlannin ja Orkney-saarten välissä Swonan saaren edustalla ollessaan paluumatkalla New Yorkista Göteborgiin. Laivalla oli yhteensä 38 henkeä, matkustajat mukaan lukien. Heistä kahdeksan selvisi hengissä. Myös laivan 55-vuotias kapteeni Lahja Simola hukkui. Laivan kuparilastin nosti vuonna 1969 sukeltaja Keith Jessop.
M/S "Johanna Thordén" oli rakennettu 1936 Öresundsvarvetin telakalla Landskronassa. Laivan pituus oli 110,41 metriä, leveys 15,55 metriä ja syväys 5,12 metriä. Laivassa oli kaksi Burmeister &amp; Wain -dieselmoottoria, joiden teho oli 4 250 hevosvoimaa. Laiva luovutettiin 21. marraskuuta 1936 tilaajalle kulosaarelaiselle Gustaf Thordénin Ab Finska Nordamerika Linjen -varustamolle.
Neitsytmatkallaan ollut M/S "Johanna Thordén" ajoi karille Swonan saaren luona usvassa ja voimakkaassa luoteismyrskyssä. Pian sen jälkeen, kun 21 miehistön jäsentä sekä matkustajina olleet kaksi naista lapsineen olivat poistuneet laivalta pelastusveneellä, laiva katkesi kahtia. Tuntia myöhemmin jäljellä olleet 13 miestä pääsivät pois laivan toisella pelastusveneellä. Myrsky ajoi tämän veneen South Ronalsayn Newark Bay -lahteen, jossa vene kaatui ja viisi miestä hukkui. Muut veneessä olleet kahdeksan miestä pelastettiin rannalta. Ensimmäinen pelastusvene ajautui rantaan Deernessin luona seuraavana päivänä mukanaan kolme kuollutta. Myöhemmin lisää vainajia ajautui läheisten saarien rannoille. Kaikki muut löydetyt vainajat lähetettiin Suomeen, mutta kolme tunnistamatonta merimiestä haudattiin South Ronaldsayn hautausmaalle. Laivan hylystä oli myrskyn laannuttua näkyvillä enää keulaosa ja etumasto, sillä takaosa oli uponnut laivan katkettua. 
Kapteeni Lahja Simolan muistopatsas paljastettiin 30. kesäkuuta 1937 Helsingin uudella hautausmaalla.
Jenny Nyström

Jenny Nyström (13. kesäkuuta 1854 – 17. tammikuuta 1946) oli ruotsalainen taiteilija ja kuvittaja. Nyström tunnetaan pohjoismaisen, kuvallisen tonttuhahmon luojana. Nyström yhdisti kuvissaan kansanperinteen ja joulunvieton. Nyströmin jälkiä seurasivat myös suomalaiset Rudolf Koivu (1890–1946) ja Martta Wendelin (1893–1986).
Nyström syntyi Kalmarissa, kanttori Daniel Nyströmin ja kansakoulunopettaja Anette Nyströmin perheeseen. Jenny oli kahdeksanvuotias, kun perhe muutti Göteborgiin. Vuonna 1865 Jenny aloitti taidekoulun Göteborgissa kunnes aloitti taideopinnot Tukholmassa vuonna 1873. Nyström opiskeli myös Pariisissa vuosina 1882–1886. Nyström avioitui vuonna 1887 Daniel Stoopendaalin kanssa. Heidän poikansa Curt Nyström Stoopendaal seurasi äitinsä jalanjäljillä ja hänestä tuli joulukortti- ja julistetaiteilija.
Jenny Nyström (sulkapalloilija)

Jenny Nyström (s. 2. helmikuuta 1994) on suomalainen sulkapalloilija. Nyström edustaa HBC-seuraa ja hänen valmentajinaan toimivat Vellu Melleri ja Saara Hynninen.
Nyström on voittanut nelinpelin SM-kultaa vuonna 2013 Mathilda Lindholmin kanssa ja vuonna 2017 Sonja Pekkolan kanssa sekä sekanelinpelin SM-kultaa Anton Kaistin kanssa vuosina 2011–2014 ja 2017 ja vuonna 2015 Henri Aarnion kanssa.
Toivo Käki

Toivo Antinpoika Käki (2. maaliskuuta 1902 Viipurin maalaiskunta – 14. helmikuuta 1967 Mäntyharju) oli suomalainen runoilija ja arkkiveisujen tekijä. Käki kirjoitti 1930- ja 1940-luvuilla arkkiveisujen ohella myös runoja ajankohtaisista tapahtumista. Käki julkaisi teoksensa omakustanteina ja niiden julkaisupaikka on yhtä Viipurissa julkaistua lukuun ottamatta Mikkeli.
Vahvialassa, Mikkelissä ja myöhemmin Mäntyharjulla asunut Toivo Käki teki rakennustöitä, kirjoitti runojaan vapaa-aikoinaan ja julkaisi runovihkojaan omakustanteina. Runokokoelmassaan "Raja-Kannaksen muistelmia" Käki kuvailee lapsuuden elämyksiään Kaakkois-Kannaksen alueella. Käki oli myös Pohjois-Suomessa tukkitöissä ja kuvasi pohjoisen tukkijätkien elämää. 
Käki julkaisi Länsi-Savo-lehdessä 4. kesäkuuta 1938 huomautuksen ilmoittaen Turisti-laivan haaksirikosta kirjoittamassaan runossa olleen virheen; runossa mainittiin laivan kaatuneen äkkikurvissa mutta todellisuudessa se kaatuikin tuntemattomasta syystä.
Käen vanhemmat olivat talollinen Antti Absolominpoika Käki ja Amanda Vaskinen.
Varaque

Varaque on helsinkiläinen 11-jäseninen lauluyhtye. Varaque julkaisi ensimmäisen ep-levynsä vuonna 2001. Seuraavana vuonna yhtye solmi levytyssopimuksen Johanna Kustannuksen kanssa. Vuonna 2003 Johanna Kustannus julkaisi Pekka Aarnion tuottaman yhtyeen debyyttialbumin "Toivelauluja". Yhtyeen kakkosalbumi "Ei hyvältä näytä" ilmestyi yhtyeen oman Tallennekarhu-levymerkin kautta vuonna 2010.
Vuonna 2015 Rocket Records julkaisi Varaquen kaikki levytykset kokoelmana "Meidän politiikkamme - Kaikki levytykset 2001-2015".
Varaquen kappaleet ovat pääosin Tuomas Nikulinin sävellyksiä sekä muun muassa Emmi Pöyhösen ja Inge Raution sanoituksia. Yhtye on levyttänyt myös uusina sävellyksinä muun muassa Pentti Saarikosken, Katri Valan ja Arvo Turtiaisen vanhaa runoutta.
Susana Duijm

Carmen Susana Duijm Zubillaga (11. elokuuta 1936 Aragua de Barcelona, Anzoátegui – 18. kesäkuuta 2016 Isla de Margarita) oli venezuelalainen missi. Hän voitti Miss Venezuela ja Miss Maailma -kilpailut vuonna 1955; lisäksi hän oli semifinalistina saman vuoden Miss Universum -kilpailuissa. Hänestä tuli ensimmäinen Miss Maailma espanjankielisestä Amerikasta. Hän toimi myöhemmin näyttelijänä ja televisiojuontajana.
Duijm esiintyi muun muassa telenovelassa "Amor a Palos". Hänen tyttärensä Carolina Cerruti kilpaili Miss Maailma -kilpailussa 1983.
Cristhian Stuani

Cristhian Stuani (s. 12. lokakuuta 1986 Tala, Uruguay) on uruguaylainen jalkapalloilija. Hän edustaa espanjalaista Gironaa ja on pelipaikaltaan hyökkääjä.
Seurajoukkueura.
Stuani aloitti ammattilaisuransa Danubiosta. Vuonna 2005 hän siirtyi lainasopimuksella uruguaylaiseen Bella Vistaan, joka pelasi maan toiseksi korkeimmalla sarjatasolla.
Tehtyään vuoden 2007 syyskaudella (Apertura) 19 maalia Danubiossa, tammikuussa 2008 Stuani siirtyi italialaisseura Regginaan ja teki joukkueen kanssa nelivuotisen sopimuksen. Hän teki ensiesiintymisensä joukkueessa 12. tammikuuta 2008 ottelussa Empolia vastaan.
Kaudella 2008–2009 hän teki ensimmäisen ja samalla kauden ainoan maalinsa viimeisellä sarjakierroksella rangaistuspotkusta Sienaa vastaan. Hän pelasi kauden aikana lopulta vain neljässä ottelussa. Joukkueen osalta kausi päättyi niin ikään pettymykseen, kun se ei onnistunut säilyttämään sarjapaikkaansa Serie A:ssa.
31. heinäkuuta 2009 Stuani siirtyi yhden kauden lainasopimuksella espanjalaiseen Albaceteen, joka pelasi maan toiseksi korkeimmalla sarjatasolla Segunda Divisiónissa. Hän oli joukkueensa paras ja koko sarjan toiseksi parhain maalintekijä 22 osumallaan, kun maalikuninkuuden voitti Elchessä pelannut Jorge Molina 26 maalilla.
Kaudeksi 2010–2011 hän jäi Espanjaan, jälleen lainalle, tällä kertaa valencialaiseen Levanteen. Hän kilpaili peliajasta joukkueen ykköskärki Felipe Caicedon kanssa, mutta onnistui siitä huolimatta viimeistelemään kahdeksan maalia kauden aikana.
Stuani jatkoi edelleen pelaamistaan Espanjassa kaudella 2011–2012, kun hänet lainattiin Racing Santanderiin. Hän pelasi kauden aikana 32 pääsarjaottelua, joissa teki yhdeksän maalia. 
Stuani siirtyi elokuussa 2012 pysyvällä siirrolla RCD Espanyoliin. Hän pelasi seurassa kolmen kauden aikana yhteensä 103 Espanjan pääsarjaottelua, joissa teki 25 maalia. Viimeisellä kaudellaan hän jäi suurelta osin vaihtopelaajan rooliin.
Stuani siirtyi Englannin Mestaruussarjassa pelanneeseen Middlesbroughiin kolmen miljoonan euron siirtosummalla kesällä 2015. Ensimmäisellä kaudellaan hän teki 35 sarjaottelussa seitsemän maalia, ja seura nousi kauden päätteeksi Valioliigaan. Kaudella 2016−2017 hän teki Englannin pääsarjassa 23 ottelussa neljä maalia.
Stuani siirtyi Primera Divisiónin Gironaan kesällä 2017. Avauskaudellaan hän teki 33 Espanjan pääsarjaottelussa 21 maalia.
Maajoukkueura.
Stuani pelasi ensimmäisen A-maaottelunsa ystävyysottelussa Puolaa vastaan marraskuussa 2012. Ensimmäisen hän pelasi Perua vastaan syyskuussa 2013. Ensimmäisen maaottelumaalinsa hän teki muutamaa päivää myöhemmin MM-karsintaottelussa Kolumbiaa vastaan.
Stuani pelasi Uruguayn kaikissa neljässä ottelussa Brasilian MM-kilpailuissa 2014. Avauskokoonpanossa hän oli tosin vain ensimmäisessä ottelussa Costa Ricaa vastaan. Copa Américassa hän pelasi 2015 kahdessa ja 2016 yhdessä ottelussa. Venäjän MM-kilpailuissa 2018 hän pelasi Uruguayn molemmissa pudotuspeliotteluissa, puolivälierässä Ranskaa vastaan hän oli avauskokoonpanossa.
Jeremy Boyce-Rotevall

Jeremy Boyce-Rotevall (usein Jeremy Boyce; s. 28. elokuuta 1993 Tukholma, Ruotsi) on ruotsalainen jääkiekkoilija, joka pelaa SHL-joukkue Timrå IK:ssa.
Ura.
Seuraura.
Boyce on Huddinge IK:n kasvatti. Hän siirtyi kaudeksi 2009–2010 Timrå IK:hon. Kaudella 2010–2011 hän oli Timrån J20 paras maalintekijä ja kolmanneksi paras pistemies tehopisteillä 15+15=30. 17-vuotias Boyce pelasi samalla kaudella myös 33 runkosarjaottelua Timrån Elitserien-joukkueessa tehopistein 1+2=3.
Kesäkuussa 2011 Boyce teki kaksivuotisen pelaajasopimuksen Timrån kanssa. Hän ajautui kahdella seuraavalla kaudella joukkueen kanssa Kvalserieniin, joista jälkimmäisen kauden 2012–2013 päätteeksi Timrå putosi HockeyAllsvenskaniin. Boyce kuitenkin jatkoi joukkueessa myös sarjatasoa alempana tehtyään vuoden mittaisen jatkosopimuksen Timrån kanssa toukokuussa 2013. Hänestä tuli kaudella 2013–2014 joukkueen varakapteeni.
Maajoukkueura.
Boyce voitti alle 20-vuotiaiden maailmanmestaruuden vuonna 2012, jolloin hänet nimettiin Ruotsin joukkueeseen turnausta edeltävissä harjoituksissa loukkaantuneen Pontus Åbergin tilalle. Boyce pelasi myös vuoden 2013 turnauksessa voittaen hopeaa. 
Boyce voitti myös alle 18-vuotiaiden MM-hopeaa vuonna 2011, jolloin hän oli tehopisteillä 4+2=6 Ruotsin toiseksi paras maalintekijä ja kolmanneksi paras pistemies. Boyce voitti myös World U-17 Hockey Challengen pronssia vuonna 2010.
Pelityyli.
Boycen vahvuudet ovat kahden suunnan pelaaminen, luisteluvoima, työnteko ja joukkuepelaaminen.
Muuta.
Boycen isä on kanadalainen jääkiekkoilija Ian Boyce, joka pelasi farmiliigoissa sekä Ruotsin I-divisioonassa.
Erkki Nysten

Erkki Nysten () oli suomalainen meteorologi. Hän tuli tunnetuksi Yleisradion televisiouutisten meteorologina vuosina 1981–1991. Varsinaisena ammattinaan hän toimi televisioaikojen jälkeen ylimeteorologina Ilmatieteen laitoksella, jonka Kuopion yksikössä hän vaikutti vuodesta 1996 aina kuolemaansa saakka. Nysteniä on kuvailtu esiintymistyyliltään rauhalliseksi ja vähäeleiseksi, kansan suosimaksi säämieheksi. Nysten oli kuollessaan 63-vuotias.
Vaikutus.
Nystenin asiallinen esiintymistapa loi perustan Pirkka-Pekka Peteliuksen esittämälle sketsihahmolle, meteorologi ”Erkki Nyströmille”.
Tetrametyyliammoniumhydroksidi

Tetrametyyliammoniumhydroksidi ((CH3)4NOH) on kvaternaarinen ammoniumyhdiste. Sillä on käyttöä muun muassa puolijohdeteollisuudessa.
Ominaisuudet ja valmistus.
Tetrametyyliammoniumhydroksidi on kiinteänä neulamaisia kiteitä ja myös kidevedellisiä muotoja tunnetaan. Tetrametyyliammoniumhydroksidilla on pistävä ammoniakkimainen haju ja se on hygroskooppista eli se imee itseensä kosteutta ilmasta. Ilman hiilidioksidi absorboituu myös helposti aineeseen. Tetrametyyliammoniumhydroksidi on vaikeasti syttyvää. Yhdiste liukenee hyvin veteen, jolloin vapautuu lämpöä. Muodostuva vesiliuos on vahva emäs. Esimerkiksi 25-prosenttisen tetrametyyliammoniumhydroksidin vesiliuoksen pH on 13. Tetrametyyliammoniumhydroksidi syövyttää metalleja, kuten sinkkiä, tinaa ja alumiinia, vapauttaen syttyvää vetykaasua.
Tetrametyyliammoniumjodidi reagoi hopeaoksidin kanssa muodostaen tetrametyyliammoniumhydroksidia. Muita tapoja valmistaa yhdistettä tetrametyyliammoniumjodidista on ioninvaihto ja kaliumhydroksidin alkoholiliuoksen reaktio. Tyypillisesti sitä myydään joko 25- tai 10-prosenttisena vesiliuoksena.
Käyttö.
Tetrametyyliammoniumhydroksidia käytetään etsaukseen puolijohdeteollisuudessa sekä nestekidenäyttöjen valmistuksessa. Näihin tarkoituksiin yhdistettä käytetään vuosittain yli 500 tonnia. Etsaukseen käytettävät liuokset sisältävät yhdistettä tyypillisesti hieman yli 2 massaprosenttia.
Myrkyllisyys.
Tetrametyyliammoniumhydroksidi on erittäin voimakkaasti syövyttävää ja voi aiheuttaa iholle joutuessaan vakavia vammoja. Ihon läpi imeytyneenä se voi aiheuttaa jopa kuoleman. Tämä johtuu siitä, että tetrametyyliammoniumioni sitoutuu muskariini- ja nikotiinireseptoreihin salvaten hermosolmujen toiminnan. Tämä johtaa jäsenten heikkouteen ja hengityslihasten lamaantumiseen, mikä voi johtaa kuolemaan.
Anna Silk

Anna Catherine Silk (s. 31. tammikuuta 1974 Fredericton, New Brunswick) on kanadalainen näyttelijä, joka tunnetaan pääroolistaan Showcasen televisiosarjassa "Lost Girl" (2010–).
Elämä ja ura.
Silk on kotoisin New Brunswickin Frederictonista, jonne hänen vanhempansa Peter ja Ilkay olivat muuttaneet Englannista 1960–1970-lukujen taitteessa. Hänen isänsä on yliopistouralla ja äitinsä draamanopettaja. Vanhemmat erosivat hänen ollessaan kuusivuotias ja hän jäi äitinsä huollettavaksi. Ilkayn kautta Silkillä on myös turkkilaisia ja kyproslaisia sukujuuria.
Silk valmistui vuonna 1997 St. Thomasin yliopistosta pääaineenaan psykologia. Sen jälkeen hän muutti Torontoon tavoitellakseen uraa näyttelijänä. Seuraavina vuosina hän työskenteli tarjoilijana ja esiintyi erilaisissa pienissä rooleissa televisiossa ja elokuvissa, mutta hänen näkyvin roolinsa tältä ajalta on NicoDerm-mainoksen Deb-nimisenä lentoemäntänä, joka kärsii tupakan vieroitusoireista. Vuonna 2007 Silk muutti parempia työmahdollisuuksia etsien Los Angelesiin, mutta jatkoi näyttelemistä myös kanadalaisissa tuotannoissa.
Syksystä 2010 lähtien Silk on näytellyt pääosaa Showcasen tuottamassa draamasarjassa "Lost Girl", joka on osoittautunut menestykseksi. Silkin roolihahmo Bo on nykymaailmassa elävä succubus, joka saa voimia seksuaalisesta energiasta.
Silk on naimisissa Seth Coopermanin kanssa, jonka hän tapasi näyttelijätyöpajassa Los Angelesissa vuonna 2007. Puolisonsa vaikutuksesta Silk kääntyi juutalaiseksi 2011. Pariskunnalle syntyi esikoispoika toukokuussa 2013.
Candlestick Park

Candlestick Park oli stadion San Franciscossa, Kalifornian osavaltiossa, Yhdysvalloissa. Stadion valmistui vuonna 1960, ja se toimi vuoteen 2000 asti MLB-joukkue San Francisco Giantsin kotikenttänä, joka muutti tämän jälkeen Pacific Bell Parkiin. Vuodesta 1970 stadionilla on pelannut myös NFL-joukkue San Francisco 49ers, joka käytti stadionia vuoteen 2013 saakka. Nykyisin 49ers pelaa Levi’s Stadiumilla Santa Clarassa.
Candlestick Park purettiin vuonna 2015. Stadionin paikalle on tarkoitus avata vuonna 2017 ostoskeskus.
Musiikkialalla Candlestick Park muistetaan paikkana, jossa brittiyhtye The Beatles antoi vuonna 1966 viimeisen varsinaisen kiertuekonserttinsa, minkä jälkeen yhtye keskittyi pelkästään studiotyöskentelyyn.
Ksenia Solo

Ksenia Solo (s. 11. lokakuuta 1987 Latvia) on latvialaissyntyinen kanadalainen näyttelijä.
Ura.
Ksenia näytteli roolin Zoey Jonesina APTN:n sarjassa renegadepress.com. Vuosina 2005 ja 2006 hänet palkittiin Gemini-palkinnolla. Hän näytteli useissa kanadalaisissa elokuvissa, kuten Love Thy Neightbour ja Mayday. Lisäksi hän oli vierailevana tähtenä muun muassa sarjassa Kojak.
Vuonna 2010 Ksenialla oli pieni rooli Darren Aronofskyn elokuvassa Black Swan, jonka pääosissa olivat Natalie Portman ja Mila Kunis.
Solo näyttelee Kenzi-nimistä naista Showcasen tv-sarjassa Lost Girl. Aiemmin hän näytteli Tasha-nimistä henkilöä sarjassa Life Unexpected. Hän oli myös näyttelijänä sarjassa Dodge, mutta sarja ei jatkanut pilottia pidemmälle.
Yksityiselämä.
Ksenia syntyi Latviassa. Hän muutti perheineen Kanadaan viisivuotiaana. Nykyisin hän asuu New Yorkissa. Ksenia opiskeli balettia, mutta 14-vuotiaana hän joutui lopettamaan opiskelun selän vahingoittumisen takia. Ksenian äiti on entinen ballerina, josta tuli myöhemmin näyttelijä.
Super Bowl XLVI

Super Bowl XLVI oli järjestyksessään 46. Super Bowl. Vastakkain pelasivat New York Giants ja New England Patriots. Ottelu pelattiin Lucas Oil Stadiumilla Indianapolisissa Indianassa 5. helmikuuta 2012. New York Giants voitti pistein 21–17.
Ottelun väliakashow'ssa esiintyi popartisi Madonna. Super Bowl'n televisiolähetystä seurasi yli 111 miljoonaa katsojaa, mikä teki siitä katsotuimman televisio-ohjelman Yhdysvaltain historiassa.
Jaak Joala

Jaak Joala (26. kesäkuuta 1950 Viljandi – 25. syyskuuta 2014 Tallinna) oli virolainen laulaja ja musiikkipedagogi.
Joala syntyi musikaaliseen perheeseen ja opetteli soittamaan huilua ja pianoa. 1960-luvun jälkipuoliskolla Joala oli monissa yhtyeissä basisti-laulajana. Hän nousi Neuvostoliitossa suureen suosioon vuonna 1979 musikaalielokuvan "31. kesäkuuta" myötä laulaen elokuvassa muutamia kappaleita. 1970- ja 1980-luvuilla Joala teki paljon omia keikkoja Viron lisäksi muualla Neuvostoliitossa sekä Etelä- ja Keski-Euroopan sosialistisissa maissa.
Sziget

Sziget () on musiikkifestivaali, joka järjestetään vuosittain elokuussa Óbudansaarella Budapestissa. Festivaali kestää viikon ja siellä on viime vuosina ollut yli tuhat esiintyjää. Vuonna 2011 tapahtuma valittiin Euroopan parhaaksi suureksi festivaaliksi.
Sziget järjestettiin ensimmäisen kerran vuonna 1993 melko pienimuotoisena opiskelijatapahtumana, mutta 1990-luvun loppuun mennessä siitä oli tullut yksi Euroopan laajimmista ja suurimmista musiikkifestivaaleista. Noin puolet kävijöistä tulee Unkarin ulkopuolelta, eniten Ranskasta, Britanniasta, Saksasta, Italiasta, Alankomaista ja Irlannista. Vuonna 2009 Szigetissä kävi kuuden päivän aikana yhteensä noin 390 000 henkeä, enimmillään 70 000 vuorokaudessa. Vuonna 2011 katsojia oli 380 000–390 000.
Jarl

Jarl on skandinaavinen miehen etunimi, joka johtuu muinais­skandinaavisesta päällikköä tai aatelis­miestä tarkoittavasta sanasta "jarl". Samaa alku­perää on myös erästä aatelis­arvoa tarkoittava sana jaarli, joka oli keski­ajalla käytössä Pohjoismaissa ja nykyäänkin Isossa-Britanniassa (). Skandinaavisessa tarustossa Jarl oli Rig-jumalan poika, ja soturirodun perustaja.
Suomessa on Digi- ja väestötietoviraston tietojen mukaan ollut vuoden 2019 loppuun mennessä 3 065 Jarlia. Nimeä ei ole suomen­kielisessä kalenterissa, mutta suomen­ruotsalaisen kalenterin mukaan Jarlin nimipäivä on 24. tammikuuta.
Unilever Ingman Production

Unilever Ingman Production Oy (entinen "Ingman Ice Cream Oy Ab") on suomalainen elintarvikealan yritys, joka valmistaa jäätelöä. Se on osa kansainvälistä kulutustavarajättiä Unileveriä. Ruotsin Flenissä valmistettavaa jäätelöä myydään Ingman-tuotemerkillä.
Historia.
Ingman Ice Cream syntyi vuonna 2006, kun Ingman Foods Oy Ab jaettiin kahteen osaan: jäätelötoiminnasta muodostetaan Ingman Ice Cream Oy Ab ja meijeritoiminnoista Ingman Foods.
Vuonna 2011 Ingman Group myi Ingman Ice Creamin Unileverille. Vuoden 2012 lopulla yrityksen nimeksi tuli Unilever Ingman Production Oy.
Aiemmin yhtiöllä oli jäätelötehdas Sipoossa, jossa valmistettiin muun muassa Kingis- ja Jättis-jäätelöitä. Tehtaan henkilöstö irtisanottiin, ja jäätelönvalmistus siirrettiin Fleniin, Ruotsiin.
Ryō Miyaichi

Ryō Miyaichi (, s. 14. joulukuuta 1992 Aichin prefektuuri, Japani) on japanilainen jalkapalloilija, pelipaikaltaan laitalinkki. Hän edustaa Englannin Ykkösliigan Bolton Wanderersia, jossa hän pelaa lainalla Englannin pääsarjan Arsenalista.